Source: http://www.bihon.ro/csm-oradea-campioana-nationala/news-20090906-02124908
Timestamp: 2019-11-14 04:09:33+00:00

Document:
CSM Oradea, campioană naţională - BIHON
CSM Oradea, campioană naţională
6. septembrie 2009 12:17
Echipa CSM Oradea, campioană naţională a României
Echipa orădeană a câştigat al nouălea titlu naţional la spadă din ultimii zece ani.Imagini Video
Conform tradiţiei devenită deja obişnuinţă în ultimul deceniu, CSM Oradea s-a impus fără probleme la turneul final al Superligii Naţionale de spadă masculin, reuşind să obţină titlul de campioană a României. A fost primul titlu sub culorile CS Municipal, al şaselea consecutiv pentru Oradea după cele cinci precedente cucerite sub titulatura CS Crişul şi totodată al nouălea pentru oraşul nostru în ultimii zece ani. Este un palmares de excepţie pentru elevii antrenorului emerit Nicolae Ille, care au confirmat încă o dată supremaţia incontestabilă a Oradiei în spada românească.
Cele opt echipe participante la turneul final al Superligii au fost împărţite în două grupe. CSM Oradea a avut ca adversare formaţiile CSM Târgu Mureş, de care a dispus cu scorul de 45-34, CSM Craiova, scor 45-0 (craiovenii fiind penalizaţi după ce un component al echipei a adus injurii arbitrului), şi Farul Constanţa, scor 45-18. Câştigând grupa, formaţia orădeană s-a calificat în finală, unde a întâlnit câştigătoarea celeilalte grupe, CS I Satu Mare. CSM Oradea a dispus fără probleme de adversara tradiţională din ultimii ani, scor 45-34. Orădenii au început bine finala, distanţându-se încă de la primele asalturi. Până la finele întrecerii, distanţa s-a mărit, CS Municipal câştigând la o diferenţă confortabilă şi cucerind astfel titlul de campioană. Clasamentul final al Superligii a fost: 1. CSM Oradea; 2. CS I Satu Mare; 3. Steaua; 4 Farul; 5. CSM Târgu Mureş; 6. CS II Satu Mare; 7. CSM Craiova; 8. U Craiova. Ultimele două clasate au retrogradat.
CSM Oradea, în CCE
Echipa CSM Oradea a avut componenţa: Nyisztor Csáki Alexandru, Arkosi Bertalan, Radu Andrei, Andrei Timoce şi Gabriel Chiţu. Cei trei fraţi Tardi, Otto, Zsolt şi Zoltán, nu au putut concura pentru formaţia orădeană, ei având drept de joc pentru CS Municipal doar de la 1 ianuarie 2010, conform regulamentului FR Scrimă. Antrenorul emerit al echipei noastre, Nicolae Ille, s-a declarat mulţumit pentru rezultatele obţinute. „Ne bucurăm pentru aceste succese, la fel cum am făcut-o şi la cele precedente. Principalul nostru obiectiv pentru viitorul apropiat este o evoluţie cât mai bună în Cupa Campionilor Europeni, unde ne dorim reeditarea performanţei de acum doi ani, când am fost vicecampioni europeni. Vom fi mai puternici prin legitimarea lui Tardi Otto şi sperăm să ne îndeplinim obiectivul”, a afirmat Nicolae Ille. Pe plan intern, CSM Oradea vizează în acest an rezultate cât mai bune la CN de spadă juniori, unde Andrei Timoce, Tardi Zoltán şi Gabriel Chiţu îşi doresc titlurile naţionale atât la individual, cât şi pe echipe.
Taguri: campioana nationala, cs crisul, csm oradea, spada

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 csm